***Oxystoma*** er en slekt av små, mer eller mindre pæreformede snutebiller (Curculionoidea). De kan være meget tallrike, og noen arter kan gjøre skade særlig på kløver. Gruppen har tidligere blitt regnet til familien Brentidae. Disse snutebillene er vanligvis lette å kjenne igjen på sin pæreformete kropp kombinert med at antennene ikke er knebøyde.

Utseende
--------

Små (1 – 5 mm), mer eller mindre pæreformede biller. Vanligvis mørke på farge. Beina er ofte lysere. **Hodet** er lite, med store, flate fasettøyne. I midten er det trukket ut til en sylindrisk, temmelig rett snute som varierer i lengde fra omtrent så lang som resten av hodet til omtrent så lang som hele resten av kroppen. Antennene er festet på sidene av snuten omtrent i midten av denne, og består av (10-) 11 ledd. De er ikke knebøyde, og de tre ytterste leddene danner en avlang kølle. Pannen (mellom fasettøynene) har ofte tydelige lengdefurer eller groper som er viktige ved artsbestemmingen. **Brystskjoldet** (pronotum) er omtrent så bredt som langt sett ovenfra, med avrundede sidekanter. Det er gjerne tett og grovt, men ikke dypt, punktert og har ofte en markert midtfure. **Dekkvingene** er høyt hvelvet og bredest bak midten, slik at hele dyret blir pæreformet. De har tydelige, skarpe punktstriper. **Beina** er forholdsvis lange og slanke, og føttene er fire-leddete, med det tredje leddet tolappet. Leggene har ofte en tann på innsiden nær spissen. **Larvene** er korte og tykke, C-formede, med kraftig hodekapsel, men beina redusert til vorter.

Levevis
-------

Spissnutebillene kan finnes på en lang rekke plantefamilier, selv om hver art gjerne bare angriper noen få plantearter. De kan spise på blomster, stilker, blader eller røtter. Tross sin lille kropsstørrelse synes de bare ha én generasjon per år, og de voksne billene kan leve i over et år. Flest arter finnes på planter i erteblomstfamilien (Fabaceae), særlig på kløver.

Utbredelse
----------

Slekten er hovedsaklig utbredt i Europa, men er funnet (innført?) i andre verdensdeler også.

Systematisk inndeling
---------------------

**Treliste**
* Ordenen biller, Coleoptera Linnaeus, 1758
	+ Underordenen *Polyphaga* Emery, 1886
		- Gruppen (infraorden) *Cucujiformia* Lameere, 1938
			* Overfamilien snutebiller, Curculionoidea Latreille, 1802
				+ Familien **spissnutebiller, Apionidae** Schönherr, 1823
					- * + Understammen Oxystomatina Alonso-Zarazaga, 1990
								- Slekten ***Oxystoma*** Duméril, 1806
									* *Oxystoma abruptum* (Sharp, 1891)
									* *Oxystoma bipartirostre* (Desbrochers des Loges, 1889)
									* *Oxystoma cerdo* (Gerstäcker, 1854) - finnes i Norge
									* *Oxystoma craccae* (Linnaeus, 1767)
									* *Oxystoma dimidiatum* (Desbrochers des Loges, 1897)
									* *Oxystoma fausti* (Desbrochers des Loges, 1889)
									* *Oxystoma insignicolle* (Desbrochers des Loges, 1891)
									* *Oxystoma laeviusculum* Desbrochers des Loges, 1904
									* *Oxystoma ochropus* (Germar, 1818)
									* *Oxystoma opeticum* (Bach, 1854)
									* *Oxystoma pomonae* (Fabricius, 1798)
									* *Oxystoma subulatum* (W. Kirby, 1808) - finnes i Norge

Referanser
----------

1. ↑  «Artsdatabankens artsopplysninger». Artsdatabanken. 29. august 2020. Besøkt 29. august 2020.

Kilder
------

* Gønget, H. 1997. *The Brentidae (Coleoptera) of Northern Europe*. *Fauna Entomologica Scandinavica* 34. E.J. Brill.

Eksterne lenker
---------------

* *Artikkelen er ikke koblet til Wikidata*